

**OAJ:N LAUKAAN PAIKALLISYHDISTYS RY**

**TOIMINTAKERTOMUS VUODELTA 2021**

**1 YLEISTÄ**

Laukaan opettajien yhdistys aloitti toimintansa 3.11.1906. Vuosi 2021 oli nykyisen ammattiyhdistyksen yhdistyksen 48. toimikausi. Jäseniä yhdistyksellä oli 311 (jäsenmäärä 31.12.2021)**.**

Yhdistyksen kokouksia oli kaksi. COVID-19 aiheutti jälleen vuoden aikana haasteita ja se näkyi myös kevätkokouksen järjestämisessä. OAJ:n ohjeistuksen mukaan kevätkokous pidettiin etäkokouksena 8.4.2021, Teamsissa. Ennen kokousta Keski-Suomen OAJ:n Katja Poikolainen oli kertomassa ajankohtaisista asioista. Yhdistyksen syyskokous pidettiin jo tutuksi tulleeseen tapaan Varjolassa, Laukaassa 25.11.2021. Ennen varsinaisen kokouksen alkua sivistysjohtaja Jussi Silpola kertoi pandemiatilanteen vaikutuksesta ja sotemaakuntauudistuksen tuomista muutoksista. Lisäksi perusopetuksen suunnittelija Eva Hilkamo kertoi omasta työnkuvastaan.

Yhdistys tiedotti yhdistyksen asioista peda.netissä ja facebookissa. Yhdistyksen sivuilta löytyvät perustiedot, ajankohtaiset asiat sekä ilmoittautumiset tapahtumiin. Facebookin kautta ilmoitettiin tulevista tapahtumista ja muista tärkeistä asioista. Yhteysopettajille lähetettiin sähköpostitse erilaisia ajankohtaisia tiedotteita ja ”Hallitus Tiedottaa” – kirjeitä, joissa kerrottiin hallituksen toiminnasta, ajankohtaisista asioista, koulutuksista ja tapahtumista. Kirjeitä lähti vuoden aikana kolme.

Jäseniä muistettiin heidän 50- ja 60-vuotismerkkipäivinään. Myös työelämässä olevia 65-vuotiaita yhdistyksen jäseniä muistettiin. Muistimme pienillä lahjoilla myös kokouksissa olleita vierailijoita.

**2 PAIKALLINEN TOIMINTA**

**2.1 Yhdistyksen hallinto ja talous**

Hallituksen puheenjohtajana vuonna 2021 toimi Mari Lummi-Hiekka, varapuheenjohtajana Satu Laitinen ja sihteerinä Kirsi Haakana. Jäsenasioista vastasi Kirsi Varis.

Yhdistyksen talouden hoidosta vastasivat Minttu Isoaho ja Saara Vierimaa.

Hallituksessa jatkoivat seuraavat henkilöt varajäsenineen 2021 vuoden loppuun saakka:

Saara Vierimaa / Markku Yli-Tuina

Markku Jaakkola / Anne Palo

Jaana Kiminkinen / Arto Hämäläinen

Jaana Uuksulainen / Petteri Tolmunen

Kirsi Varis / Kirsi Joska

Satu Laitinen / Katja Koskinen

Erovuorossa olleiden hallituksen jäsenten tilalle valittiin seuraavat jäsenet /varajäsenet 2022 vuoden loppuun saakka:

Minttu Isoaho / Juulia Raivio

Marianne Ekman / Terhi Lammi (11.10.21 alkaen Terhi Lammi siirtyi varsinaiseksi jäseneksi)

Jaakko Heikkilä / Jouni Toikkanen

Kirsi Haakana / Leena Kuhalampi

Eija Seppänen / Päivi Berqvist

Satu Hyyryläinen/ Sanna Saranpää (8.4.21 alkaen Satu Hyyryläisen tilalle Milla Tuikka)

Liikunta- ja kulttuuriryhmässä vuoden aikana toimivat Marianne Ekman, Jaakko Heikkilä, Eija Seppänen, Milla Tuikka ja Terhi Lammi. Yhdistyksen toiminnantarkastajina toimivat vuonna 2021 Kai Leikola ja Jari Inkilä. Varatoiminnantarkastajina ovat Veijo Mononen ja Anssi Nieminen.

* Hallitus kokoontui vuonna 2021 kymmenen kertaa:
* 12.1. (Teams), 16.2. (Teams), 16.3. (Teams), 13.4 (Teams), 18.5., 17.8., 14.9., 12.10., 16.11. ja 14.12.

Hallituksen kokouksiin osallistuivat kutsuttuina mahdollisuuksien mukaan myös luottamusmiehet Jukka Lummelahti, Leevi Napari (Leevin jäädessä eläkkeelle 1.8.2021 alkaen Petteri Tolmunen), Tuula Nissinen ja Tanja Pigg.

Hallituksen työvaliokunnan muodostivat puheenjohtaja, varapuheenjohtaja, sihteeri, taloudenhoitajat, luottamusmiehet ja tarvittaessa muut kutsutut.

**2.2 EDUNVALVONTA**

**2.2.1 Luottamushenkilöt**

Luottamusmiehinä toimivat

* JUKO ry:n pääluottamusmies lehtori Jukka Lummelahti
* OVTES luottamusmiehenä alakoulussa luokanopettaja Tuula Nissinen
* OVTES luottamusmiehenä yläkoulun ja lukion oppilaanohjauksen lehtori Leevi Napari ja 1.8.2021 alkaen lehtori Petteri Tolmunen
* OVTES varaluottamusmiehinä lehtori Petteri Tolmunen/ 1.8.2021 alkaen Ismo Jousmäki ja erityisopettaja Mari Lummi-Hiekka
* KVTES luottamusmiehenä varhaiskasvatuksen opettaja Tanja Pigg.

Opetus- ja varhaiskasvatuksen työsuojeluvaltuutettuna toimi lehtori Markku Jaakkola.

Laukaan kunnan yhteistyöryhmässä ja työsuojelutoimikunnassa JUKO:n valtuuttamana vuonna 2021 olivat pääluottamusmies Jukka Lummelahti (varalla Leevi Napari, kysy Jukalta) ja työsuojeluvaltuutettu Markku Jaakkola.

Laukaan koulutoimen johtoryhmässä oli kunnan yhteistyöryhmän valtuuttamana, henkilöstön edustajana Jukka Lummelahti (varalla Leevi Napari).

**2.2.2. Edunvalvontatyö**

Laukaassa oli vuonna 2021 edelleen meneillään koulujen rakentamishankkeita, kuten Kirkonkylän koulu, lukio ja Vihtavuoren koulu. Kirkonkylän ja Vihtavuoren koulujen rakentaminen jatkui edelleen. Vihtavuoren yläkoulu sai uusia osia käyttöön syyslukukauden alkaessa. Laukaan perusopetuksen palveluverkkoselvitystyö käynnistyi. Mukana työryhmässä olivat puheenjohtaja ja pääluottamusmies. Osaksi palveluverkkotyötä suunnitellut kyläillat peruuntuivat sekä keväällä että syksyllä, koronarajoitusten vuoksi.

Edunvalvonta työ oli aktiivista. Yhdistyksen edustajat tapasivat Laukaan kunnan työnantajien ja johdon sekä sivistyslautakunnan edustajia. 9.12.21 hallituksen edustajat järjestivät uudelle sivistyslautakunnalle jouluruokailun Varjolassa. Tapaamisessa keskusteltiin kouluarjen käytänteistä, haasteista ja resurssien näkyvyydestä. Koulukummeja kutsuttiin käymään päiväkodeissa ja kouluilla mahdollisuuksien mukaan. Lisäksi yhdistyksen edustajat pitivät yhteyttä Laukaan kunnan päättäjiin. Sivistysjohtaja Juha Tolonen jäi eläkkeelle kesäkuun alussa. Hallituksen edustajat ja osa luottamusmiehistä olivat mukana tapahtumassa.

Hallitus aloitti heti vuoden alusta neuvottelut järjestelyerän kohdistamisesta työnantajan kanssa. Hallitus linjasi, että järjestelyerä kohdennettaisiin TVA- järjestelmän kautta. Tästä jätettiin yhdistyksen nimissä kannanotto sivistysjohtajalle ja opetuspäällikölle. Työnantajan tavoitteena oli kohdistaa ainakin osa henkilökohtaisiin lisiin. Lopputuloksena osa järjestelyvaraerästä meni TVA- järjestelmään, mutta suurin osa ohjautui TVA:n kautta.

Loppukeväästä varhaiskasvatuksessa aloitettiin Satavuon ja Vehniän päiväkodeissa pilotoimaan sähköistä työvuorojärjestelmää. Syksyllä kaikissa kunnallisissa päiväkodeissa otettiin käyttöön työaikapankki ja sähköinen työvuorojärjestelmä. Päätoimiset päiväkodin johtajat siirtyivät toimistotyöajasta yleistyöaikaan. Lisäksi varhaiskasvatuksessa aloitettiin varallaolojärjestelmän kehittäminen.

Erityisopettajat ja opinto-ohjaajat saivat omat TVA- lomakkeet, jotka vastaavat paremmin heidän työn vaativuuden arviointia. Samoin työn alla oli myös lukiolle oma lomake. Pääluottamusmies ja puheenjohtaja olivat mukana valmistelemassa lomakkeita.

Yhdistyksen hallitus kiinnitti Laukaan sivistystoimen johdon ja päättäjien huomiota opettajien työmäärän ja työnvaativuuden kasvamiseen. Oppivelvollisuuden laajentuminen herätti keskustelua, koska lukion oppilaanohjaus lisääntyi. Hallitus näki tärkeänä, että siihen resurssoidaan tarpeeksi työaikaa ja henkilöstöä. Myös koronaviruksen aiheuttamissa poikkeustilanteissa työmäärä ja -vaativuus lisääntyi. Opettajat käyttivät edelleen maskeja. Kouluissa ja päiväkodeissa on toimittu jatkuvasti voimassa olevien rajoitusten mukaisesti. Lisätöitä, esimerkiksi etäopetuksen vuoksi, arvioitiin aina esimiehen kanssa ja lisätyöstä saatiin täysimääräinen korvaus.

24.3.21 jätettiin paikallisneuvottelupyyntö korona- ajan haasteellisessa toimintaympäristössä jatkuvan paineen alla toimivien jukolaisten tehtävien vaativuuden kasvamisen sopimuksen mukaisesta korvaamisesta. Neuvotteluissa JUKO ry. /Laukaa toi esille tehtävien vaativuuden lisääntyneen mm. lisätehtävien ja – vastuiden, ylimääräisen työn sekä työolosuhteiden suhteen. Neuvotteluissa Laukaan kunta katsoi, ettei koronan aiheuttama poikkeuksellinen tilanne ollut sellainen sopimuksen mukainen työn vaativuuteen vaikuttava tekijä, joka tulisi laajasti huomioida työntekijöiden tehtäväkohtaisissa palkoissa.  Työnantaja ei poissulkenut mahdollisuutta, että joidenkin työntekijöiden työn vaativuus olisi muuttunut.  Työnantaja ilmoitti käsittelevänsä näitä tavanomaisen palkantarkastusprosessin mukaisesti. Lisäksi työnantaja ei poissulkenut mahdollisuutta sille, että kertapalkkiota voitaisiin käyttää poikkeuksellisen hyvin työssä suoriutuneiden palkitsemiseen sopimusten mukaisesti. Työnantaja katsoi kuitenkin, ettei yleisiä perusteita, joiden perusteella kertapalkkio voitaisiin maksaa koko henkilöstölle tai laajoille henkilöstöryhmille, ollut olemassa. Lisäksi työnantaja ilmoitti kunnanjohtajan esittävän 17.5. kunnanhallitukselle että se esittäisi henkilöstön hyvinvoinnin ja jaksamisen tueksi valtuustolle 50.000 euron lisämäärärahaa kulttuuri- ja liikuntaetuuteen koko Laukaan kunnan henkilöstölle. Etuuden määrä kasvaisi 60 eurosta 120 euroon.

Hallitus otti kantaa vahvasti työnvaativuuteen ja lisääntyneeseen työmäärään koronapandemian vuoksi. LOAY:n hallitus näki erityisen tärkeänä, että jokainen opettaja osallistui työn vaativuuden arviointiin täyttämällä tarkasti TVA- lomakkeensa, ilmaisemalla sinne lisääntyneet työn vaativuudet (mm. hygienian ylläpito, valvonnat ja maskin käyttö) ja keskustelemalla esimiehen kanssa näistä em. lisätehtävistä. Nähtiin tärkeänä, että myös varhaiskasvatuksen puolella on hyvä keskustella edellä mainituista asioista oman esimiehen kanssa.

Paikallisyhdistys teki hakemuksen työhyvinvointirahastoon, jonka tuki kohdistuisi työhyvinvoinnin kohottamiseen ja työelämän laadun parantamiseen. Hankkeen tarkoituksena oli parantaa hyvinvointiviestintää yhteisöllisesti, luottamuksellisesti, kannustamalla ja osallistumisella. Hakemuksen nimi oli Laukaan Osallistavaa Viestintää- ja Empatiaa työyhteisötaitojen kehittäjänä (LOVE). Hakemuksella ei tällä kertaa saatu toivottua rahoitusta.

Työsuojeluvaltuutettu sai valmiiksi työnkuormituksen mittarin. Se mittasi psykososiaalisen kuormituksen tunnistamista. Kuten valtakunnallisestikin on käynyt ilmi, niin myös Laukaassa koetaan kuormitusta olevan ja työntekijät kokivat kuormittumista. Näihin liittyvistä asioista on hallituskin paljon keskustellut omissa kokouksissaan. Työsuojeluvaliokunnassa alettiin tekemään ohjeistusta epäasiallisen kohtelun tunnistamisesta. Henkilöstölle tarjottiin erilaisia koulutuksia, mm. lastensuojeluilmoituksen tekemisestä.

OAJ:n jäsenrekisterissä oli ongelmia. Se näkyi myös Laukaan paikallisyhdistyksessä. Jäsentiedot päivittyivät hyvin pitkällä aikavälillä. Loppuvuodesta tilanne onneksi helpottui.

**2.3. Virkistys- ja järjestötoiminta (Liiku -ryhmä)**

Covid-19 pysäytti lähestulkoon kokonaan Liiku-ryhmän tapahtumat, koska kokoontumisia isolla porukalla rajoitettiin. Kulttuurin ja taiteen tapahtuminen peruuntumiset vaikuttivat suuresti Liiku- ryhmän toimintaan.

Järjestetyistä tapahtumista ilmoitettiin yhdistyksen yhteysopettajien välityksellä sekä peda.net -sivuilla. Tapahtumiin ilmoittautuminen tapahtui peda.net- sivujen kautta. Lisäksi tapahtumista tiedotettiin yhdistyksen Facebook-sivuilla.

Vuonna 2021 pystyttiin järjestämään seuraavat tapahtumat:

Educa- messuille pystyi osallistumaan verkossa.

Kevätkokoukseen osallistujat saivat Caffitellan lahjakortin.

Museokortteja jaettiin 75kpl. Jäsenistölle kortti oli hyvin mieluinen.

Hallitus teki jäsenistölle kyselyn ideoista virkistystoiminnan järjestämiseksi, koska koronarajoitusten vuoksi yleisökokoontumisia oli hankala järjestää.

5.10. Maailman Opettajien päivän kahvitus Laukaan Caffitellassa (60kpl) ja Jyväspakarilla Lievestuoreella.

11.12. Addams Family, Jyväskylän kaupunginteatteri, lippuja varattiin 25kpl.

Peruuntuneita tapahtumia olivat:

Rhea-risteily syksyllä 2021

Kaukalopallovuoro jatkui Peurungan hallissa aktiivisesti koronarajoitusten sallimissa rajoissa. Jäsenistö toivoi esim. padeliin tutustumista, mutta toistaiseksi sen toteuttaminen jäi koronatilanteen vuoksi. Pohdintaa oli myös lentopallovuorosta, jota mietitään tulevaisuudessa.

Eläkkeellä olevat yhdistyksen jäsenet saivat osallistua liiku-ryhmän tarjoamaan toimintaan maksamalla saman omavastuuosuuden kuin muutkin jäsenet.

**3. TOIMINTA OAJ:SSÄ**

OAJ Keski-Suomen vuosikokous pidettiin 20.8.2020. OAJ Keski-Suomen vuosikokous 28.4. Mukana olivat puheenjohtaja Mari Lummi-Hiekan lisäksi Satu Laitinen, Kirsi Haakana, Tuula Nissinen, Marianne Ekman ja Jukka Lummelahti. Leevi Napari toimi kokouksen puheenjohtajana.

OAJ Keski-Suomen hallituksen varsinaisena jäsenenä Laukaa-Hankasalmi -alueelta toimi Pia Ruuhi- Liimatainen Hankasalmelta. Varajäsenenä työskenteli Tuula Nissinen.

Tuula Nissinen toimi OAJ Keski-Suomen yleissivistävien opettajien jaoksessa sekä järjestö-viestintä- ja koulutusryhmässä.

OAJ K-S varhaiskasvatusjaoksen jäsenenä oli Kirsi Varis.

Jukka Lummelahti toimi OAJ Keski-Suomen taloudenhoitajana sekä OAJ Keski-Suomen alueasiamiehenä.

Luottamusmiehet Jukka Lummelahti, Leevi Napari (Petteri Tolmunen 1.8.2021 lähtien), Tuula Nissinen ja Tanja Pigg, työsuojeluvaltuutettu Markku Jaakkola, puheenjohtaja Mari Lummi-Hiekka, varapuheenjohtaja Satu Laitinen sekä sihteeri Kirsi Haakana osallistuivat OAJ:n tarjoamiin valtakunnallisiin ja alueellisiin koulutuksiin.